ভূমিকম্পে বিপদসীমার আরও কাছে কলকাতা। সবচেয়ে বিপজ্জনক এলাকা নিউটাউন, সল্টলেক ও পার্ক স্ট্রিট। এমনই জানা গেছে কেন্দ্রীয় সরকারের একটি সমীক্ষা থেকে। ভূমিকম্পে বিপদের সম্ভাবনা কতটা? এই নিরিখে তালিকায় তিন থেকে চারে উঠে এল শহর কলকাতা। নিউ টাউন, সল্টলেক এবং আদত কলকাতার পার্ক স্ট্রিট, এই তিনটি এলাকাকেই সবচেয়ে বিপদজ্জনক হিসেবে চিহ্নিত করছেন বিজ্ঞানীরা। ভূমিকম্পের ক্ষয়ক্ষতি সম্ভাবনা কতটা, সেবিষয়ে দেশের বিয়াল্লিশটি শহরে সমীক্ষা চালায় কেন্দ্রের একটি টিম। এই টিম তৈরি করা হয়েছিল দুহাজার এগারো সালে। সেই সমীক্ষা থেকেই উঠে এসেছে কলকাতার তিনটি এলাকার নাম। একসময় জলাজমি ভরাট করে তৈরি হয়েছিল সল্টলেক ও নিউটাউন। এই দুই এলাকার ভূর্ভস্ত জলস্তর অন্যান্য এলাকার জলস্তরের তুলনায় উঁচুতে থাকে।  ফলে এই দুই এলাকায় কম্পনের জেরে মাটির তরলীকরণ ঘটবে অতি দ্রুত। গঙ্গার পলিমাটিতে তৈরি গোটা কলকাতা। পলিমাটি দীর্ঘক্ষণ কম্পন ধরে রাখে।  ফলে  ভূমিকম্প হলে কলকাতায় তার প্রভাব হবে দীর্ঘস্থায়ী।বাড়বে ক্ষয়ক্ষতির পরিমাণও।